CELEX: 52018JC0027
Language: hu
Date: 2018-11-13
Title: Együttes javaslat A TANÁCS HATÁROZATA az Európai Unió által az egyrészről az Európai Közösségek és tagállamaik, és másrészről Izrael Állam közötti társulás létrehozásáról szóló euromediterrán megállapodással létrehozott Társulási Tanácsban az EU–Izrael cselekvési terv meghosszabbításával kapcsolatban képviselendő álláspontról

EURÓPAI BIZOTTSÁG
            Brüsszel, 2018.11.13.
            JOIN(2018) 27 final
            2018/0383(NLE)
            Együttes javaslat
            A TANÁCS HATÁROZATA
            az Európai Unió által az egyrészről az Európai Közösségek és tagállamaik, és másrészről Izrael Állam közötti társulás létrehozásáról szóló euromediterrán megállapodással létrehozott Társulási Tanácsban az EU–Izrael cselekvési terv meghosszabbításával kapcsolatban képviselendő álláspontról
            
               
         
         
            
               INDOKOLÁS
            
            
               1.A javaslat tárgya
            
            
               E javaslat tárgya az Európai Unió által egyrészről az Európai Közösségek és tagállamaik, és másrészről Izrael Állam közötti társulás létrehozásáról szóló euromediterrán megállapodás (a továbbiakban: a megállapodás vagy az euromediterrán megállapodás) által létrehozott EU–Izrael Társulási Tanácsban az EU–Izrael cselekvési terv meghosszabbítására vonatkozó ajánlás tervezett elfogadásával kapcsolatban képviselendő álláspont meghatározásáról szóló határozat.
            
            
               2.A JAVASLAT HÁTTERE
            
            
               2.1.Az euromediterrán megállapodás
            
            
               Az euromediterrán megállapodást 1995. november 20-án írták alá Brüsszelben, és 2000. június 1-jén hatályba lépett. E megállapodás képezi az EU és Izrael közötti kétoldalú kapcsolatok jogalapját. A megállapodás célja:
            
            
               –megfelelő keret biztosítása a politikai párbeszéd számára, lehetővé téve a felek közötti szoros politikai kapcsolatok fejlődését;
            
            
               –többek között az áruk és szolgáltatások kereskedelmének bővítésével, a letelepedési jog kölcsönös liberalizálásával, a közbeszerzés további fokozatos liberalizálásával, a tőke szabad mozgásával, valamint a tudományos és technológiai együttműködés élénkítésével a Közösség és Izrael közötti gazdasági kapcsolatok harmonikus fejlődésének előmozdítása, és ily módon az EU-ban és Izraelben a gazdasági tevékenység fejlődésének, a megélhetési és a foglalkoztatási feltételek javulásának, továbbá a fokozott termelékenységnek és a pénzügyi stabilitásnak az elősegítése;
            
            
               –a regionális együttműködés elősegítése a békés egymás mellett élés, valamint a gazdasági és politikai stabilitás megszilárdítása céljából;
            
            
               –az együttműködés elősegítése a közös érdeklődésre számot tartó egyéb területeken.
            
            
               2.2.Társulási Tanács
            
            
               Az euromediterrán megállapodással létrehozott Társulási Tanács egyrészről az Európai Unió Tanácsának tagjaiból és az Európai Bizottság tagjaiból, és másrészről Izrael Állam kormányának tagjaiból áll. A Társulási Tanács miniszteri szinten évente egyszer ülésezik, és ha a körülmények megkívánják, az elnök kezdeményezésére és az eljárási szabályzatában megállapított feltételekkel összhangban ül össze. A Társulási Tanács a felek közös megegyezésével hozza határozatait és ajánlásait. Az ülések közötti időszakban az eljárási szabályzat 10. cikkével összhangban írásbeli eljárásban lehet határozatokat vagy ajánlásokat hozni, ha a felek megegyeznek erről.
            
            
               2.3.A Társulási Tanács tervezett jogi aktusa
            
            
               A Társulási Tanács ajánlást tervez elfogadni az EU–Izrael cselekvési terv meghosszabbításáról (a továbbiakban: a tervezett jogi aktus). A Társulási Tanács eljárási szabályzatának 10. cikkével összhangban az ajánlást írásbeli eljárással fogadják el.
            
            
               A tervezett jogi aktus célja az EU-Izrael cselekvési terv 2020 végéig vagy a partnerségi prioritások elfogadásáig történő meghosszabbításának elfogadása a két fél közötti együttműködés folyamatosságának biztosítása érdekében.
            
            
               3.Az Unió által képviselendő álláspont
            
            
               Az Európai Unió által az euromediterrán megállapodással létrehozott Társulási Tanácsban, az EU–Izrael cselekvési terv 2020 végéig vagy a partnerségi prioritások elfogadásáig történő meghosszabbításáról szóló ajánlás elfogadása tekintetében elfogadandó álláspont az e határozathoz csatolt ajánlás szövegén alapul.
            
            
               Mindkét fél ismételten megerősítette az Európai Unió és Izrael közötti kapcsolatok gazdagságát és életképességét, valamint ezek valamennyi közös érdekű területen való folyamatos fejlesztése melletti maradéktalan elkötelezettségét.
            
            
               A cselekvési terv meghosszabbítása tehát a felek érdeke.
            
         
         
            
            
               3.1.Eljárási jogalap
            
            
               3.1.1.Általános elvek
            
            
               Az Európai Unió működéséről szóló szerződés (EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.
            
            
               A „joghatással bíró jogi aktus” fogalmába beletartoznak a nemzetközi jognak a kérdéses szervet szabályozó szabályai szerint joghatással bíró jogi aktusok. Ezenfelül a fogalom magában foglalja azokat az eszközöket is, melyek a nemzetközi jog szerint nem bírnak kötelező erővel, de „meghatározó módon befolyásolják az uniós jogalkotó által [...] elfogadott szabályozás tartalmát”
                  1
               .
            
            
               3.1.2.A jelen esetre történő alkalmazás
            
            
               A Társulási Tanácsot megállapodás, nevezetesen az euromediterrán megállapodás hozta létre.
            
            
               A Társulási Tanács által elfogadandó jogi aktus joghatással bíró jogi aktus.
            
            
               A tervezett jogi aktus joghatással bír, mivel 2020 végéig, vagy a partnerségi prioritások elfogadásáig meghosszabbítja a jelenlegi EU-Izrael cselekvési tervet.
            
            
               Ezért a javasolt határozat eljárási jogalapja az EUMSZ 218. cikkének (9) bekezdése.
            
            
               3.2.Anyagi jogalap
            
            
               3.2.1.Általános elvek
            
            
               Az EUMSZ 218. cikkének (9) bekezdése szerinti határozat anyagi jogalapja elsősorban azon tervezett jogi aktus célkitűzésétől és tartalmától függ, amellyel kapcsolatban az Unió által képviselendő álláspont meghatározásra kerül. Amennyiben a tervezett jogi aktus kettős célkitűzést követ, vagy két összetevőből áll, és ezek egyike elsődlegesként vagy döntő jellegűként azonosítható, míg a másik pusztán járulékos jellegű, az EUMSZ 218. cikkének (9) bekezdése szerinti határozatot egyetlen jogalapra, azaz az elsődleges, illetve döntő jellegű célkitűzés vagy összetevő által megkövetelt jogalapra kell alapítani.
            
            
               3.2.2.A jelen esetre történő alkalmazás
            
            
               A tervezett jogi aktus fő célkitűzése és tartalma a következő területtel kapcsolatos: egy társulási megállapodás és az európai szomszédságpolitika keretében egy harmadik országgal folytatott együttműködés.
            
            
               Ezért a javasolt határozat anyagi jogalapja az EUMSZ 217. cikke.
            
            
            
               3.3.Következtetés
            
            
               A javasolt határozat jogalapja ezért a 217. cikk, összefüggésben az EUMSZ 218. cikkének (9) bekezdésével.
            
            
               4.A tervezett jogi aktus kihirdetése
            
         
         
            
               Mivel a Társulási Tanács jogi aktusa módosítani fogja az EU–Izrael cselekvési terv időtartamát, elfogadását követően helyénvaló kihirdetni (az EU-Izrael Társulási Tanács eljárási szabályzatának megfelelően) az Európai Unió Hivatalos Lapjában és a Reshumot of Israel-ben (Izrael Hivatalos Lapjában), amennyiben a Társulási Tanács így dönt.
            
            
               2018/0383 (NLE)
            
            
               Együttes javaslat
            
            
               A TANÁCS HATÁROZATA
            
            
               az Európai Unió által az egyrészről az Európai Közösségek és tagállamaik, és másrészről Izrael Állam közötti társulás létrehozásáról szóló euromediterrán megállapodással létrehozott Társulási Tanácsban az EU–Izrael cselekvési terv meghosszabbításával kapcsolatban képviselendő álláspontról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 217. cikkére, összefüggésben 218. cikke (9) bekezdésével,
            
            
               tekintettel az Unió külügyi és biztonságpolitikai főképviselője (a továbbiakban: a főképviselő) és az Európai Bizottság javaslatára,
            
            
               mivel:
            
            
               (1)Az egyrészről az Európai Közösségek és tagállamaik, és másrészről Izrael Állam közötti társulás létrehozásáról szóló euromediterrán megállapodás 2000. június 1-jén hatályba lépett.
            
            
               (2)A megállapodás 69. cikke szerint a Társulási Tanács határozatokat hozhat és megfelelő ajánlásokat tehet.
            
            
               (3)A Társulási Tanács írásbeli eljárásban ajánlást tervez elfogadni az EU–Izrael cselekvési terv meghosszabbításáról.
            
            
               (4)Helyénvaló meghatározni az Unió által a társulási megállapodásban képviselendő álláspontot, mivel az ajánlás joghatással bír majd.
            
            
               (5)A cselekvési terv 2020 végéig vagy a partnerségi prioritások elfogadásáig történő meghosszabbítása teljes körű lehetőséget biztosít a feleknek arra, hogy folytassák együttműködésüket a következő évben.
            
            
               ELFOGADTA EZT A HATÁROZATOT:
            
            
               1. cikk
            
            
               Az egyrészről az Európai Közösségek és tagállamaik, másrészről Izrael Állam közötti társulás létrehozásáról szóló euromediterrán megállapodással létrehozott Társulási Tanács ülésén az Európai Unió által képviselendő álláspont a Társulási Tanács ajánlásának ez e határozathoz csatolt tervezetén alapul.
            
            
            
               2. cikk
            
            
               Ennek a határozatnak a Bizottság és a főképviselő a címzettje.
            
         
         
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        A Bíróság 2014. október 7-i ítélete, Németország kontra Tanács, C-399/12, ECLI:EU:C:2014:2258, 61–64. pont.
               
            
      
    ---documentbreak--- 
      
         
               EURÓPAI BIZOTTSÁG
            Brüsszel, 2018.11.13.
            JOIN(2018) 27 final
            Együttes javaslat
            MELLÉKLET
            a következőhöz:
             A TANÁCS HATÁROZATA
            az Európai Unió által az egyrészről az Európai Közösségek és tagállamaik, és másrészről Izrael Állam közötti társulás létrehozásáról szóló euromediterrán megállapodással létrehozott Társulási Tanácsban az EU–Izrael cselekvési terv meghosszabbításával kapcsolatban képviselendő álláspontról
            
               
         
         
            
               MELLÉKLET
               
                  AZ EU–IZRAEL TÁRSULÁSI TANÁCS xxx SZ. AJÁNLÁSA az EU-Izrael cselekvési terv meghosszabbításának jóváhagyásáról
            
            
            
            
            
               AZ EU–IZRAEL TÁRSULÁSI TANÁCS,
            
            
            
               tekintettel az egyrészről az Európai Közösségek és azok tagállamai, és másrészről Izrael Állam közötti társulás létrehozásáról szóló euromediterrán megállapodásra (a továbbiakban: az euromediterrán megállapodás),
            
            
            
               mivel:
            
            
            
               (1)Az euromediterrán megállapodást 1995. november 20-án, Brüsszelben írták alá, és 2000. június 1-jén hatályba lépett;
            
            
               (2)Az euromediterrán megállapodás 69. cikke feljogosítja a Társulási Tanácsot arra, hogy határozatokat hozzon és megfelelő ajánlásokat tegyen;
            
            
               (3)A Társulási Tanács eljárási szabályzatának 10. cikke lehetővé teszi, hogy az ülések között írásbeli eljárásban hozzanak határozatokat vagy tegyenek ajánlásokat, ha a felek megegyeznek erről;
            
            
               (4)Az EU–Izrael cselekvési terv 2020 végéig vagy a partnerségi prioritások elfogadásáig történő meghosszabbítása lehetőséget biztosít a feleknek arra, hogy folytassák együttműködésüket a következő évben vagy addig az ideig, amíg a partnerségi prioritások elfogadásra kerülnek.
            
            
            
               AJÁNLJA, HOGY:
            
            
            
               1. cikk
            
            
               Az írásbeli eljárással eljáró Társulási Tanács az EU–Izrael cselekvési terv 2020 végéig vagy a partnerségi prioritások elfogadásáig történő meghosszabbítását ajánlja.
            
         
         
            
               Kelt xx-ban/-ben, [...]-án/-én.
            
            
            
            
               az EU–Izrael Társulási Tanács részéről
            
            
               az elnök
            
            
            
               ***